Papersnake/gushiwen huggingface dataset:
赋得百岁宣花为某母寿
徐渭（明代）

二十年前转眼事，忆共郎君醉城市。
阿母烹鸡续夜筵，夜深烛短天如水。
我母当时亦不嗔，郎君过我亦主人。
两家酣醉无日夜，坛愁瓮怨杯生菌。
只今白首二十载，我母不在尔母在。
八十重逢生日来，双扉况复门庭改。
我今破网未番然，两翅犹在弹丸边。
郎君长寄书一纸，阿母多应赞一言。
上寿谁人姓张者，图里萱花长不谢。
阿母但办好齿牙，百岁筵前嚼甘蔗。
阅《湘绮楼诗集》三绝 其三
黄锡朋（清代）

蒲帛谁云晚见招，自伤白发已萧萧。楼中铁笛留馀韵，肠断廉夫客妇谣。
十四夜月下微醺仿邵尧夫首尾吟
孙一元（明代）

薄晚微醺对月圆，此时意象独能传。皇王有用从千古，鱼鸟无言共一天。

好句忽成幽径里，春风初到野梅边。襟怀老大元无事，薄晚微醺对月圆。
书寿阳楼柱
米芾（宋代）

披豁雄风至，攲眠一梦迟。豪骑八公马，醉撷五香芝。

廉老心徒勇，梅生语不卑。青冈何处是，犹壮谢家儿。
送人之苍梧
林逋（宋代）

侧身南望但依依，片席乘风去似飞。
莫谓苍梧在天末，帝乡看逐白云归。
江城梅花引·几年城中无看灯
刘辰翁（宋代）

几年城中无看灯。夜三更。月空明。野庙残梅，村鼓自春声。长笑儿童忙踏舞，何曾见，宣德棚，不夜城。去年今年又伤心。去年晴。去年曾。不似今年，闲坐处、却不曾行。忆去年人、弹烛泪纵横。想见西窗窗下月，窗下月，是无情，是有情。
满江红
郑元秀（宋代）

季琯灰融，盛寒里、梅香乍放。元道是酿成和气，间生名将。马革裹尸男子志，虎头食肉通侯相。更胸中、十万拥奇兵，人皆仰。

腰金印，垂玉帐。忠胆锐，雄心壮。倚辕门几望，北州驰想。且倒长江为寿酒，却翻银浦千寻浪。算时来、一笑洗胡尘，迎天仗。
答新长老诗编
梅尧臣（宋代）

江东释子多能诗，窗前树下如蝉嘶。
朝风暮月只自老，建安旧蝉谁攀跻。
唯师独慕陶彭泽，奇迹仍收王会稽。
此焉趣尚已不浅，更在措意摩云霓。
题自画大树
项圣谟（清代）

风号大树中天立，日落西山四海孤。
短策且随时旦暮，不堪回首望菰蒲。
高宗皇帝挽词五首
李巘（宋代）

映日龙輴动，喧天凤吹休。
桥仙融碧，梧野结云愁。
万叶休符衍，三年孝制修。
臣民瞻祖载，恸哭拜江流。
送客
胡宿（宋代）

秋意不自适，况复登河梁。眷言送归客，徙倚见斜阳。

杂佩解席上，斑骓嘶路傍。风云感素节，弦管思清商。

菊残馀老蕊，蕙晚非新香。何以致叩叩，临行持一觞。
九月一日晨起风物凄然不胜怀远之思作五首寄和父憨申并烦转致湖池二州也 其一
赵蕃（宋代）

作别已半百，得书无二三。飘零各天外，摇落共江南。

此去仍加远，相思转不堪。怀哉对床约，老矣折腰惭。
送陈省齐学宪复命还都便道归武昌省觐
陈恭尹（清代）

三吹鹤曲进离杯，岐路西风鹢首催。游子欲为春草报，乡人争看使星回。

文章后劲诸郎得，桃李新花百粤开。且向鹤楼娱鹤发，九天不久鹤书来。
咏萤
韦骧（宋代）

诗作东山事已赊，宵行今复动谁嗟。秋高党类纵横出，月黑光芒斗顿加。

风触群飞迸星火，水澄乱影漾金沙。区区曾有分辉客，晋室寒儒本姓车。
再赋
周必大（宋代）

时节三吴重，匀圆万颗同。
溲浮虽有法，烹煮岂无功。
杜喜云抄白，徐妨酒复中。
策勋俱是秫，适口不同风。
临江仙·醉袖吟鞭行色里
石孝友（宋代）

醉袖吟鞭行色里，帽檐低处风斜。晚山一半被云遮。残阳明远水，古木集栖鸦。暮去朝来缘底事，不如早早还家。曲屏深幌小窗纱。翠沾眉上柳，红搵脸边花。
龙钟
陆游（宋代）

龙钟一老寄荒村，鼎食山栖久已分。平日气吞云梦泽，莫年缘在武夷君。

抢榆敢羡垂天翼，倚市从嗤刺绣文。幸有笔床茶灶在，孤舟更入剡溪云。
商妇词十首
刘克庄（宋代）

嫁作商人妇，牙筹学算商。
元来有胎教，生子肖弘羊。
秋霖二首
王禹偁（宋代）

秋霖过百日，岁望终何如。
嘉谷就穗生，茁茁垂青须。
宿麦未入土，大田多泥涂。
河阔不辨马，原高恐生鱼。
时政苟云失，生民亦何辜。
雨若是天泪，天眼应已枯。
王德玉癀上赋牡丹
林景熙（宋代）

露洗檀心迥绝尘，猩袍曾受百花臣。
东风唤起清平曲，西洛移花富贵春。
金缕杯深如劝客，香霞幄暖欲薰人。
年年此地开芳席，看到儿孙色更新。
秋思引
郑文焯（清代）

秋风啸谷惊苍松，水帘悬雨千尺淙。坏衣老僧罢晨梵，空山落叶闻霜钟。

飒然万籁忽岑寂，孤鹤叫破青芙蓉。山虚水深白云远，嶕峣乱石无人踪。

古来此意谁复会，新声憀亮争蝉蛩。起拂朱弦三叹息，世无稽蔡吾何从。
春景 花蕊上蜂须
刘辰翁（宋代）

扰扰课生涯，蜂脾若似家。看来须上蕊，餐尽眼前花。

百卉如脩贡，千门总酿葩。露香沾掩冉，风絮入槎牙。

饮砚偷玄去，沿簪着鬓斜。粉痕惊坠处，远趁上番衙。
颂
释慧远（宋代）

雪霁长空，迥野飞鸿。
段云片片，向西向东。
世途
赵公豫（宋代）

世途若戈矛，达人自宜淑。春日玩春桃，秋时赏秋菊。

閒来与客谈，兴至取书读。渴饮溪头水，饥餐瓶中粥。

即此可忘忧，世人奚碌碌。黄农不复生，谁为大化育。

此身当自珍，毋为世所辱。
添字浣溪沙（用前韵谢传岩叟瑞香之惠）
辛弃疾（宋代）

句里明珠字字排。多情应也被春催。怪得名花和泪送，雨中栽。

赤脚未安芳斛稳，娥眉早把橘枝来。报道锦薰笼底下，麝脐开。
书浮丘左公传后
倪元璐（明代）

曾阅遗编节烈林，无端感激泪难禁。宇宙茫茫流水逝，秉彝好德在人心。

伟哉正气砥伦常，肉骨虽寒魂魄香。即如浮丘左少保，立朝精白矢刚方。

忆自貂珰煽毒薰，蔽明炀灶玉偏焚。福善祸淫天靡定，公与应山志不分。

罗织百端肤已縻，捧日擎天甘如饴。闪倏逆氛若电扫，造物衡平信有知。

离照当阳表幽韬，孤忠己录纶音褒。草野传呼竞称快，临风啸咏首重搔。

吁嗟自古谁无死，或重泰山轻鸿毛。君不见李固杜乔标汉史，日杲杲兮泉滔滔。
二十三日阻雨鸭陂驿因写道中诗寄罗郢州
项安世（宋代）

横吹逆洒断人行，破驿孤眠又一程。写得吴笺寄长寿，无情风雨却多情。
挽楼朝奉
陈傅良（宋代）

九寺方连茹，专城又夹河。
晚看诸子好，孰与一门多。
薄海皆惊叹，亨衢忽荐瘥。
大连同厚夜，其柰少连何。
被旨许浦蒐兵道中冻合舍舟行陆二首
袁说友（宋代）

已办轻舟著脚登，笑渠河伯故阴凝。
征车政欲周阡陌，赢得天教一夜冰。
檄风伯
杨万里（宋代）

峭壁呀呀虎擘口，恶滩汹汹雷出吼。
泝流更著打头风，如撑铁出上牛斗。
风伯劝尔一杯酒，何须恶剧惊诗叟。
端能为我霁威否？岸柳掉头荻摇手。
五禽言次王季野韵 其二
王祎（明代）

提胡芦，劝美酒。春风三月满花柳，持此一杯为君寿。

人生寿命柳满百，日过一日真可惜。身名倘柳立，徒令后人哀。

柳如一饮三百杯，日日柳管玉山颓。
次韵杏花三首
王安石（宋代）

心怜红蕊与移栽，不惜年年粪壤培。
风雨无时谁会得，欲教零乱强催开。
云林
释文珦（宋代）

云林佳处辄迟留，不觉骎骎白尽头。
率野唯闻多虎兕，到门那尽有羊裘。
老身真个如山静，往事从教逐水流。
富贵功名是何物，才堪休处便须休。
狂风
刘崧（元代）

陟顿风来刮地吹，排窗推户更掀帷。居民土壁围烟火，暖坑敧眠自不知。
访荆国王公 其二
释道潜（宋代）

博辩旧闻轻孟子，谈经早不愧杨雄。惠能伎俩元无有，还许从容广座中。
送人还碧莲峰听琴诗卷
胡奎（元代）

东海有别鹤，孤飞白云端。五里一返顾，十里一盘桓。

盘桓向何所，乃在碧莲山。上有千岁松，下有幽涧泉。

灵飙振逸响，宫商自相宣。眷此冥栖士，抱琴松下弹。

一弹白雪操，再弹猗兰篇。泠然太古调，不在指与弦。

别鹤眇千载，此意无人传。安得跨黄鹄，相从凌紫烟。
普陀山观音岩祈雨一首
王阮（宋代）

南我不为雨，躬即宝陀求。
地势到此尽，天河相接流。
鳌舒千丈背，蜃吐数层楼。
念彼观音力，杨枝洒有秋。
和胡宗泽见寄
吴芾（宋代）

湖边策杖步新晴，陡觉胸襟万虑平。
老去不须防意马，静中已是息心兵。
閒来绿树阴中坐，懒去红尘闹里行。
赖与故人供一醉，不辜今夜月华明。
晓起临汝
黄庭坚（宋代）

缺月欲峥嵘，鸣鸡有期信。
征人催夙驾，客梦未渠尽。
野荒多断桥，河冻无裂璺。
羸马踏冰翻，疑狐触林遁。
清风荡初日，乔木啭幽韵。
崧高忽在眼，岌峨临数郡。
玄云默垂空，意有万里润。
寒暗不成雨，卷怀就肤寸。
观象思古人，动静配天运。
物来斯一时，无得乃至顺。
凉暄但循环，用舍谁喜愠。
安得忘言者，与讲齐物论。
子产却楚逆女以兵
左丘明（先秦）

楚公子围聘于郑，且娶于公孙段氏。伍举为介。将入馆，郑人恶之。使行人子羽与之言，乃馆于外。

既聘，将以众逆。子产患之，使子羽辞曰：“以敝邑褊小，不足以容从者，请墠听命！”令尹使太宰伯州犁对曰：“君辱贶寡大夫围，谓围：‘将使丰氏抚有而室。’围布几筵，告于庄、共之庙而来。若野赐之，是委君贶于草莽也！是寡大夫不得列于诸卿也！不宁唯是，又使围蒙其先君，将不得为寡君老，其蔑以复矣。唯大夫图之！”子羽曰：“小国无罪，恃实其罪。将恃大国之安靖己，而无乃包藏祸心以图之。小国失恃而惩诸侯，使莫不憾者，距违君命，而有所壅塞不行是惧！不然，敝邑，馆人之属也，其敢爱丰氏之祧？”

伍举知其有备也，请垂櫜而入。许之。
郑超宗孝廉同姚永言都谏招饮影园赋赠
申佳允（明代）

片艇匆匆渡，深宵澹澹过。道心兰社合，星气影园多。

季女相怜语，孤臣一晤歌。清漳悬十亩，仿汝问烟萝。
夜中不成寐
徐瑞（宋代）

夜中不成寐，披衣步前庭。荣荣无尘杂，四面敞且平。

俯听众窍无，仰视疏星明。眇然寓其间，一粟浮大瀛。

滔滔汇众浊，涓流若为清。矧今六八年，华发日夜生。

平生信古学，及此将何成。妄动多险阻，深居来讥评。

和同岂不愿，矫揉非其情。世眼自丑好，千载有重轻。

所志不可移，坐待邻鸡鸣。
舍上辞归罗豫章先生
李侗（宋代）

学首求师久剑潭，岂缘枯朽预儒涵。
致知事业同归理，克己工夫判立谈。
未借老商颜笑一，已偕韩氏俗重三。
过庭若问论诗礼，应问从谁学指南。
南陔五章二章章八句三章章四句
郑刚中（宋代）

陟彼南陔，有风惟薰。曷念劬劳，华发盈巾。彼发之华，尚可剪也。

嗟嗟吾亲，不可见也。

陟彼南陔，其薰远兮。慨我功名，今亦晚兮。功名之晚，尚可为也。

嗟嗟吾亲，不可追也。

彼居之子，庭闱休休。爱日之念，胡弗省修。

瞻彼禽鸟，亦哺其母。养而弗驩，于孝奚取。

敬尔身矣，怿其亲矣。逮其暮矣，云何吁矣。
古兴
李嘉祐（唐代）

十五小家女，双鬟人不如。蛾眉暂一见，可直千金馀。

自从得向蓬莱里，出入金舆乘玉趾。梧桐树上春鸦鸣，

晓伴君王犹未起。莫道君恩长不休，婕妤团扇苦悲秋。

君看魏帝邺都里，惟有铜台漳水流。
题滕司户虚舟庵和韵
程俱（宋代）

万族同一海，至人乘桴浮。狂风鼓溟壑，安问蜃与鳅。

扰扰堕浊水，蚩蚩守藏舟。其谁善游者，动寂两不侔。

纷纶万境前，了了转处幽。爱君虚舟句，勿逐虚舟求。

徜徉曹掾中，聊作虚舟留。长维五蕴山，亦泳爱水流。

飘摇度夷险，不喜亦不忧。我乃蹇浅人，褊心屡招尤。

君心果空旷，永矣从君游。
戴式之来访惠石屏小集
邹登龙（宋代）

诗翁香价满江湖，肯访西郊隐者居。
瘦似杜陵常戴笠，狂如贾者少骑驴。
但存一路征行藁，安用诸公介绍书。
篇易百金宁不售，全编遗我定交初。
秋思
陆游（宋代）

利欲驱人万火牛，江湖浪迹一沙鸥。
日长似岁闲方觉，事大如沙醉亦休。
砧杵敲残深巷月，井梧摇落故园秋。
欲舒老眼无高处，安得元龙百尺楼。
冠州
贡师泰（元代）

万里关山鬓易华，冠州桥下御河斜。千门烟冷分榆火，三月春河见杏花。

新水聚船人趁市，顺风吹旆客还家。莫怜书剑频漂泊，拟学东陵老种瓜。
徐子颜挽章 其八
韩淲（宋代）

宗人相送入山阿，谁挽谁扶谁作歌。既老无家且无子，不知君者谓如何。
以使事过成都讫事而归虞万州成都尉高表史拉
魏了翁（宋代）

天运无穷成变化，水流不息作江淮。
须知瞪处非无事，莫着仙人旧草鞋。
清平乐 问刘存孺索香橙
王夫之（明代）

秋光已尽。月也幽香褪。只有霜膏团紫晕。仙雾兰浆深酝。

小窗读易初晴。药炉风软烟轻。莫遣先生午睡，凭教鼻观惺惺。
如梦令
朱敦儒（宋代）

一夜蟠桃吹坼。刚道有人偷折。幸自没踪由，无奈蝶蜂胡说。胡说。胡说。方朔不须耳热。
某已被旨移蔡贼起旁郡未果进发今日上城部分民兵阅视战舰口号五首 其一
韩驹（宋代）

永安城外山危立，赤壁矶边水倒流。此地能令阿瞒走，小偷何敢下芦洲。
菩萨蛮·万金不换囊中术
辛弃疾（宋代）

万金不换囊中术。上医元自能医国。
软语到更阑。綈袍范叔医。

江头杨柳路。马踏春风去。
快趁两三杯。河豚欲上来。
夜坐
贾岛（唐代）

蟋蟀渐多秋不浅，蟾蜍已没夜应深。

三更两鬓几枝雪，一念双峰四祖心。
次韵奉酬无咎兼呈慎思天启
张耒（宋代）

平生结交圆纳方，过眼十人八九忘。
畹兰亩蕙幽谷芳，懒随家奴谀五郎。
苦饥方朔身漫长，颠毛种种颜欲苍。
谁谓胜痴端坐狂，清淮之阴一草堂。
列笔作阵茶森枪，绝口平戎与破羌。
百年如此计亦臧，何用窃食官仓粮。
玄黄病足畏高冈，但愿缩颈老支床。
煌煌东壁日月旁，神仙鸾凤争腾骧。
万书落架城覆隍，牙签如云丹碧装。
晁侯再作班与扬，正始故在何曾亡。
江湖十年愿饱偿，夜成七发光出囊。
苏公后出长卿乡，为君吴都无一行。
世有伯乐生骕骦，肯使弭耳随盐商。
邓侯楚山深闺房，名走上国交侯王。
朝随日景夜灯光，包揽含古穷炎黄。
吐词分葩有国香，近君如雪六月凉，
又似心醉醍醐觞。东南蔡子名飞翔，
同随天书拜未央。瑰奇宏杰万夫望，
颊牙凛凛有风霜。文如神鼎烂龙章，
钟山长斋读老庄。论兵说佛两俱忙，
不夸得砚文字祥，但愿破敌如颓墙。
我穷乞酒更得浆，仰看三虎争雄张。
点绛唇
李吕（宋代）

去岁天涯，一灯闲作幽窗伴。酒来须满。不待旁人劝。

今岁天涯，又是年华晚。凄凉惯。问天不管。只我何曾管。
登科后
孟郊（唐代）

昔日龌龊不足夸，今朝放荡思无涯。
春风得意马蹄疾，一日看尽长安花。
喜晴
陈琏（明代）

晓出金门过御桥，御沟冰泮雪花消。人间二月春将半，始见黄金柳色娇。
新霜二首 其二
欧阳修（宋代）

荒城草树多阴暗，日夕霜云意浓淡。长淮渐落见洲渚，野潦初清收潋滟。

兰枯蕙死谁复吊，残菊篱根争艳艳。青松守节见临危，正色凛凛不可犯。

芭蕉芰荷不足数，狼藉徒能污池槛。时行收敛岁将穷，冰雪严凝从此渐。

咿呦儿女感时节，爱惜朱颜屡窥鉴。惟有壮士独悲歌，拂拭尘埃磨古剑。
沁园春（同前）
刘克庄（宋代）

我梦见君，戴飞霞冠，著宫锦袍。与牧之高会，齐山诗酒，谪仙同载，采石风涛。万卷星罗，千篇电扫，肯学穷儿事楚骚。掀髯啸，有鱼龙鼓舞，狐兔悲嗥。

英雄埋没蓬蒿。谁摸索当年刘与曹。叹事机易失，功名难偶，诛茅西崦，种秫车皋。栅有鸡豚，庭无羔雁，道是先生索价高。人间窄，待相期海上，共摘蟠桃。
北上赴谪次浈阳四首 其四
卢龙云（明代）

抱瓮频年学汉阴，重来宁暇卜升沉。山中远志应还在，谁识江湖此日心。
吴江太湖笠泽虹桥
陈远（宋代）

世间八月十五夜，何处楼台得月多。
不及吴江桥上望，水晶宫里揖嫦娥。
【正宫】端正好_自序一枕梦
曾瑞（元代）

自序
一枕梦魂惊，千载风云过，将古来英俊评跋。谁才能谁霸道谁王佐，只落得高冢麒麟卧。
【幺】百年身隙外白驹过，事无成潘鬓双皤。既生来命与时相挫，去狼虎丛服低捋。
【滚绣球】时与命道不合，我和他气不和，皆前定并无差错。虽圣贤胸次包罗，待据六合，要并一锅，其中有千万人我，各有天时地利人和。气难吞吴魏亡了诸葛，道不行齐梁丧了孟轲，天数难那。
【倘秀才】举伊尹有汤王倚托，微管仲无桓公不可，相公子纠偏如何不九合。失时也忘了家国，得意后霸了山河，也是君臣每会合。
【脱布衫】时不遇版筑为活，时不遇荆南落魄，时不遇逾垣而躲，时不遇在陈忍饿。
【小梁州】男儿贫困果如何？击缶讴歌。甘贫守分淡消磨，颜回乐，知足后一瓢多。
【幺】既功名不入凌烟阁，放疏狂落落陀陀。就着老瓦盆，浮香糯，直吃的彻。未醒后又如何。
【滚绣球】学刘伶般酒里酡，做坡仙般诗里魔，乐闲身有何不可。说几句不伤时信口开合，折莫待愤悱启发平科。见破绽呵闲榼，教人道我豪放风魔。由他似斗筲之器般看得微末，似粪土之墙般觑得小可，一任由他。
【醉太平】看别人挥鞭登剑阁，举棹泛沧波，争如我得磨跎处且磨跎。无名韁利锁，携壶策杖穿林落，临风对月闲吟课。有花有酒且高歌，居村落快活。
【叨叨令】听樵歌牧唱依腔和，整丝纶独钓垂钩坐，铺苔茵展绿张云幕，披渔蓑带雨和烟卧。快活也么哥，快活也么哥，且潜居抱道随缘过。
【一煞】也不学采薇自洁埋幽壑，不学举国独醒葬汨罗，也不学墨子回车，巢由洗耳、河老腾云、许子衣褐，也不仰天长叹，也不待相宣言，也不扣角为歌，却回光照我，图甚苦张罗。
【二】忘飡智士齐君果，不吐嫌兄仲子鹅。饱养鸡豚，广栽桃李，多植桑麻。剩种粳禾。盖数椽茅屋，买四角黄牛，租百亩庄窠。时不遇也恁么，且耕种置个家活。
【三】瓮头白酒新醅泼，碗内黄齑坌酱和。诗里乾坤，杯中日月，醉醒由己，清浊从他。我量宽似海，杯吸长鲸，酒泛洪波。醉乡宽阔，不饮待如何。
【四】忘忧陋巷于咱可，乐道穷途奈我何。右抱琴书，左携妻子，无半纸功名，躲万丈风波。看别人日边牢落，天际驱驰，云外蹉跎。咱图个甚莫，未转首总南柯。
【尾】既无那抱关击柝名煎聒，且守这养气收心安乐窝。用时行，舍时躲，居山村，离城郭。对樽罍，远鼎镬，黄菊东篱栽数科，野菜西山锄几陀。听一笛斜阳下远坡，看见缕残霞蘸浅波。醉袖乘风鹏翼拖，蹇个临溪鳌背驮。杲杲秋阳曝已过，淘淘清江濯几合。骨角成形我切磋，玉石为珪自琢磨。华画干将剑不磨，唾噀经纶手不搓。养拙潜身躲灾祸，由恁是非满乾坤也近不得我。
明日欲对通夕不成寐枕上赋墨梅诗还契师宿逋 其四
许及之（宋代）

昔看滩头印明月，今观海底拾玄珠。自从迦叶天机浅，不但花无笔亦无。
子野雪后寄和却寄廷玉
仇远（元代）

素琴挂壁已多时，政尔难逢种子期。
腹有精神方学道，面无尘土始言诗。
山童隔壁沽村醖，田叟登门送墓碑。
小市饥氓争糴米，青州太守可能知。
题招提院静照堂
张刍（宋代）

槜李旧禅扉，丛林自翠微。
寺居天外静，僧向日边归。
野水涵齐几，闲云宿钓矶。
庭前祖来意，谁为相依依。
长安逢隐者
于武陵（唐代）

征车千里至，碾遍六街尘。向此有营地，忽逢无事人。

昔时颜未改，浮世路多新。且脱衣沽酒，终南山欲春。
别岁
吴泳（宋代）

故乡於此时，酿熟岁猪肥。
骨董羹延客，屠酥酒饷儿。
灶涂醉司命，门帖画钟馗。
多少伤怀事，溪云带梦归。
琅邪三十二咏 其二十 招隐堂
韦骧（宋代）

小蹊回石角，缔构倚山腰。一片幽栖地，谁令便可招。
鹧鸪天
杨无咎（宋代）

不学真空不学仙。不居廛市不居山。时沽鲁酒供诗兴，莫管吴霜点鬓斑。

只麽去，几时还。岂知魂梦□□间。凭君休作千年调，到处惟□一味闲。
东山精舍
李壁（宋代）

木落天清远岭多，水平烟尽镜新磨。
周公谢傅皆尘土，病鹤闲来借一柯。
六言
陆游（宋代）

不慕生为柱国，何须死向扬州。
但愿此身无病，天台剡县闲游。
宴张户部高士轩迟月分韵二首 其一
黄省曾（明代）

爽澹郎官宅，银河泻不堤。同迟一片月，各就五言题。

露竹摇秋纬，风堂响曙鸡。主人真爱客，不觉酩如泥。
小诗七首寄养蒙兼呈景骏 其一
陈渊（宋代）

粥鱼斋鼓网蛛窠，古寺长廊客少过。唯有一溪明月在，夜寒偏向断垣多。
山斋
史尧弼（宋代）

祷公一邱壑，何似东山起。
可怜丹青手，置之岩石里。
天宁火后
释云岫（宋代）

劫火洞然俱坏了，随他去又不随他。
春风吹转烧痕绿，楼阁依然有许多。
晚渡
陆龟蒙（唐代）

半波风雨半波晴，渔曲飘秋野调清。

各样莲船逗村去，笠檐蓑袂有残声。
劝酒二首呈袁世弼 其二
郭祥正（宋代）

阴云蔽白日，长风卷惊涛，江上峥嵘百怪嗥。挽君船缆劝君住，且饮百盏之醇醪。

吴姬笑脸如樱桃，鲤鱼红丝落霜刀，醉来不识天为高。

共君攀天跨鲸鳌，下视万物皆劳劳。
过北里读徂东集
释函可（明代）

余家五岭本炎方，孤身远窜三韩地。四月五月不知春，六月坚韩结河底。

今年天气稍冲和，秋尽雪飞到山寺。出门仰天天欲沉，只杖栖栖过北里。

北里先生拥毳吟，诗成煮雪讶予至。未曾展读泪先倾，拭泪同歌悲风起。

医巫闾高碧嵯峨，千叠万叠岚光积。大壑一声白昼昏，黑云崩腾吼苍兕。

须臾云净松杉青，野泉泠泠石磊磊。东海洋洋大国风，茫然万顷中无砥。

海气怒叱蜃气枯，狂涛倒飞星月沸。三坌流驶鸭江平，寒鹰不鸣蛟龙寐。

有时亟欲掷头颅，蠹鱼悔食神仙字。有时稼穑自谋生，三尺穹庐团妇子。

有时噀酒骂虚空，雷霆迅走黎丘惴。有时谈笑和且平，欢狎牛蛇群白豕。

倏喜倏怒岂有常，欲杀欲活亦非意。有时夜半步空阶，一叩青冥尺有咫。

沉魄千年呼尽来，死者可生生者死。旧帝宵啼五国荒，闺媛暮哭长城址。

华表山前鹤唳孤，青冢犹闻月下欷。琵琶凄切胡笳悲，未免有情谁遣此。

不知是血复是魂，化作吴刀切心髓。心髓如铁刀如韩，片片飞入阴山里。

阴山惨惨泉冥冥，神农虞夏今已矣。因思太古音尚希，噩噩浑浑难可冀。

尼山栖栖自卫归，苦乐忧伤各有旨。约略删馀三百篇，发愤曾闻司马氏。

何人继者屈子骚，汨罗万古流瀰瀰。可怜秦火恨不灰，汉室苏卿唐子美。

苏卿啮雪声韵凄，子美三迁足诗史。五代波颓宋代儒，眉山山下出苏轼。

苏轼流离儋惠间，珠崖鹤岭供指使。更有文山第一人，浩浩乾坤留正气。

从此荒芜将百秋，国初高杨追正始。天下承平四海清，人人含宫家嚼徵。

琳琅金玉庙堂音，王李登坛执牛耳。文长巨斧劈华山，中郎拍板逢场戏。

景陵一出洗烦浇，顿令搦管趋平易。风雅茫茫失所宗，不得不推北地李。

李公豪雄步少陵，匪特形似亦神似。先生才凌北地高，先生遇非少陵比。

阿弟捐躯阿兄流，西山之歌续二士。不数秦关二百强，不羡蜀江千丈绮。

从来厄极文乃工，所以论文先论世。丰干饶舌罪如山，滔滔谁易今皆是。

三百年来事莫知，天教斯道存东鄙。不然今古亦荒凉，大雪纷纷吾与尔。
灵山
杨杰（宋代）

繁川灵鹫山，山顶驾老屋。初从曲径登，叠石盘岩腹。

景逐轩楹转，云烟炫游目。忆昔心上人，欲往怯洄洑。

前人涨白沙，环流作平陆。昨夜暑雨暴，高低或成谷。

感物鉴江水，江水清可掬。莫惊秋霜飞，能换鬓边绿。

我有紫阳丹，晶明大如粟。服之能长生，千载一时毂。
明月山下逢武宾相克仁话旧
谢榛（明代）

车马西来自泽州，思君不见十经秋。
相逢把袂成悲感，明月当前两白头。
次和正仲咏荷花月露二景
舒岳祥（宋代）

天香夜气两交加，艇子欹眠宿妙花。
谁展银泥铺水色，更调汞粉拂霜华。
即空是色非二景，有象无声别一家。
此际含羞花正敛，明朝一片落惊嗟。
咏胡季昭贬象州
曾宏父（宋代）

湘山冷焰冰四海，寒蔽天晴日昼阴。
朝路偷生尽缄口，瘴乡投昼犹甘心。
里闾节义绍襄简，史册姓名光古今。
天定胜人公议在，褒忠录后上思深。
题瘦竹卷
倪岳（明代）

骨立棱棱玉一枝，玉河人自渭川移。休文閒赋郊居日，子美孤吟饭颗时。

馋守虽贫还易得，俗夫非病亦难医。首阳绝粒于今远，犹似癯然力不支。
次董彦孚韵兼简之南
谢薖（宋代）

大门江南英，诗名重当时。儿时得其藁，同辈争诵之。

不及拜诸门，常恨生苦迟。只今诸孙子，籍甚皆能诗。

大篇每投我，孰非黄绢辞。我诗不成句，落笔为众嗤。

如人食土炭，嗜好终不移。君何独赏味，与众真异驰。

相望巷南北，不面令我思。歌声亦若哭，此意谁当知。

阿大一门杰，相为尘外期。风流竹林会，应许仲容随。
送朱锡鬯北归
查继佐（清代）

自负人谁识，其如世道何。耽书诚有癖，快语慎无多。

月影东南小，江声日夜磨。与君期岁暮，袖草一来过。
东林寺晚步
董嗣杲（宋代）

天地聚奇观，山林负隐名。
月明僧影瘦，风定水声清。
不觉忘身世，何须问死生。
有诗难举似，真实避时英。
闷歌行十二首
杨万里（宋代）

新诗哦罢倦来眠，蝴蝶飞游八极边。
船外风涛如霹雳，一声不到睡乡天。
追书张方伯封君平湖号卷二首 其二
卢宁（明代）

湖翁閒白昼，云榭寄清觞。流水琴声远，寒潭钓饵芳。

庙堂新鹤发，玺诰旧龙章。对景添怀抱，扁舟系夕阳。
和信臣游简夫太丞申园
韦骧（宋代）

洞门流水地仙家，弃禄归来饵晓霞。不比钟山多怨语，未饶金谷足名花。

风弦静舞千龄鹤，夜枕閒听一部蛙。此乐人间无觅处，只应天畔有灵槎。
和武相锦楼玩月得浓字（时为西川营田副使）
柳公绰（唐代）

此夜年年月，偏宜此地逢。近看江水浅，遥辨雪山重。

万井金花肃，千林玉露浓。不唯楼上思，飞盖亦陪从。
送白秀才福州省亲
梅尧臣（宋代）

士忧行不脩，不忧禄不及。之子久好学，何患名未立。

圣时开贤科，子独不肯入。固非远仕进，服期难赴集。

南归慰亲颜，道路正暑湿。悠悠几千里，赤日薄行笠。

暂憩青林下，赖有寒泉汲。漱齿去尘埃，土风须渐袭。
偈颂三十六首 其二十六
释如珙（宋代）

年穷岁尽时，家家烧纸钱。滴滴落地，千神俱醉。不可作佛法商量，不可作世谛流布。

若作世谛流布，瞎却眼睛。若作佛法商量，烂却舌头。

即心即佛，非心非佛。不是心，不是佛，不是物。东海鲤鱼打𨁝跳，新罗国里无寸土。
宿低寨遇雨
薛季宣（宋代）

酣睡忽惊觉，空床秋气清。四垂来雨脚，万壑涨滩声。

飞洒穿戎幕，凄凉怅旅情。缇幢高卧者，应更薄书生。
句
王镃（宋代）

林间望断松梢路，白鹤真人尚未还。
十二日登列岫亭有设空幄者去之荐福酌浅沙泉
赵蕃（宋代）

轩亭著难稳，名字又恶同。
譬犹死得谥，美恶百代公。
维洪之厌原，兹为众山雄。
何许千万间，可以屏障充。
不于春夏时，刻画仍遗冬。
岂非即其西，故取摇落中。
所得正且尽，评自曾南丰。
是令登赋士，谈说口不容。
我留豫章城，十日雨且风。
重寻湖上宅，再叩仙佛宫。
未行北沙门，忧心实忡忡。
落日拟进棹，殷勤谢篙工。
我游有未尽，汝去何匆匆。
肩舆天宁寺，高下一径通。
其谁列翠幕，正尔遮青松。
欲住不得久，傍观南平钟。
清澄浅沙泉，一酌醒我胸。
秋屏适跬步，直上如凌空。
回观列岫亭，有见真附庸。
玄晖弹丸句，固足名壤穹。
后人竟攘取，榜识千家逢。
况兹如许山，讵止窗户供。
脊记题葆真，疑未经此翁。
元质携客渡江饮於村居
李流谦（宋代）

一篙寒碧碎鳞鳞，数尺孤舟仅著身。
江水煮鱼还地脉，瓦盆盛酒见天真。
颇容老子赊閒日，聊与青山作主人。
不用樽前蜀粉黛，远峰元解作眉颦。
送别姚令声删定还诸暨
范浚（宋代）

昔嗟九载一相见，伊我与君俱赋诗。只今又话十年别，襆被可辞同宿期。

相欢美酒如倾水，我歌日暮惊风起。惜君抑塞抱奇才，拳局骅骝垂两耳。

汉朝公卿忌贾生，世路古已悲难行。如君不入中兴用，脱帽置酒来耦耕。

君马欲东还语别，细雨黄花正愁绝。一尊不更苦留君，后日空嗟共明月。
文信国琴
陈望曾（清代）

嗣响何人赏爨材，谱将正气发歌来。松风一曲空坑泪，中有声声白雁哀。
次韵岩起绿萼梅 其三
李弥逊（宋代）

太清不着微云，冰雪精神占春。诗老自知风格，浅红未可骄人。
在伯沅陵俱和前诗复次韵五首 其四
赵蕃（宋代）

爱山驴倒骑，爱竹种借宅。是能寓吾神，夫岂有断脉。

平生江南春，老去荆州客。生徒叹飘萍，死乃悲墓柏。
甲辰都下留别春潭伯乔两弟
吴敏树（清代）

芦沟桥上行尘起，芦沟桥下惟流水。明朝相送至芦沟，吐子且留吾去矣。

昔年意气来上京，赤手欲攫公与卿。已经三载辄连败，自顾一生何所成。

匡时宇宙要有人，山林骨相原吾真。田歌社酒自为乐，涧草岩花未是贫。

洞庭眼前烟水足，愿买南津湖一曲。结茅作屋具船游，有鱼可羹书可读。

二子努力干圣朝，岂宜从我分渔樵。临歧莫作可怜状，看我新诗似解嘲。
过长峰迳遇雨，遣闷十绝句
杨万里（宋代）

石上菖蒲铁作须，寸根九节许清臞。
安期自是参渠底，却重安期不重渠。
送顿惺师分化龙护园
成鹫（清代）

下山原是住山翁，谩把行藏说异同。别院去开梅岭北，孤峰回首海螺东。

手擎香饭千僧饱，梦破红尘万境空。到日不妨悬一榻，明年迟我去瞻风。
黄神谷纪事
马戴（唐代）

霹雳振秋岳，折松横洞门。云龙忽变化，但觉玉潭昏。
答黎士曹黎生前适越后之楚
皎然（唐代）

楚木纷如麻，高松自孤直。愿得苦寒枝，与君比颜色。

故乡眇天末，羁旅沧江隅。委质在忠信，苦心无变渝。

何繇表名义，赠君金辘轳。何以美知才，投我悬黎珠。

遽为千里别，南风思越绝。爱君随海鸥，倚棹宿沙月。

不栖恶木上，肯蹈巴蛇穴。一上萧然峰，拟踪幽人辙。

晨兴独西望，郢水期溯沿。夜到洞庭月，秋经云梦天。

黎生知吾道，此地不潸然。欲寄楚人住，学拏渔子船。

奈何北风至，搅我窗中弦。游子动归思，江蓠亦绵绵。

箧中封禅书，欲献无由缘。岂乏晨风翼，翻飞到日边。
泊古羊渡望貂蝉峰有怀诸名胜
陈谟（明代）

犹见香炉紫雾妍，还随鸟影望貂蝉。舟移岸岸皆奇石，云起山山尽瘴烟。

红蓼水生连夜雨，白茅露冷近冬天。舜峰九日登临处，吹帽无由侍晋贤。
庐陵客馆雨霁登楼言怀寄友
严羽（宋代）

终日坐汾淟，邈然无少欣。登楼一周览，始见万山群。

微雨洗残暑，青天卷浮云。襟怀两廓落，朗若见夫君。

见君君何在，顾影还独笑。吏非金门游，隐异沧浪调。

江明秋月白，山空夜猿啸。徒事百卷文，未返一竿钓。

留滞岂胜愁，非君谁与谋。水寒终赴海，雁远暂宾秋。

举世不可语，犹当傲巢由。赠君三尺剑，永驾五湖舟。
雨
朱多𤏳（明代）

触石阴霞北岭遥，逗风寒雨入檐飘。天涯故旧惟孤枕，箧里衣裳祗敝貂。

绽雪芦花纷历历，经霜枫叶莽萧萧。还应撼郭涛声急，只怪空江上夜潮。
登钓台 其一
徐瑞（宋代）

雪手升堂读古碑，先生应笑鬓成丝。满庭黄叶无人扫，唯有清风似旧时。
次韵苏明仲
刘宰（宋代）

诗翁名字简思陵，死去人疑化鹤丁。
败絮当年犹自拥，褐衣今日可忘情。
步药北园
宋祁（宋代）

倦持尘簿著纶巾，清眺城隅夏物新。
幽鹭仪容高似客，晚莺言物巧于人。
雨边斜照犹衔岭，风后馀凉自舞蘋。
天借使君仁智地，此来山水更相亲。
书怀五首 其四
徐瑞（宋代）

曹刘沈谢易摸索，杨王卢骆哂未休。眼底轮囷能有几，蛛丝尘网百尺楼。
初秋夜梁用宾陈潜甫区惟鼎过宿斋中
欧大任（明代）

下榻留佳客，玄谈夜不眠。钟声沉浦树，月色淡江烟。

地胜南皮会，时危北海贤。茅斋慰岑寂，何异瀼西田。
次韵何伯温三首
洪咨夔（宋代）

庭前木兰花，皦皦扶春阳。
鹤鸣夜漏午，步花独歌商。
低迷露湿衣，浩荡月满梁。
深省渺谁语，中心空自藏。
三清阁
吴愈（宋代）

庐山之胜，秀出斗旁。
参于衡岳，镇东南方。
民人所瞻，神天攸宅。
赍梦之祥，乃兴自昔。
惟天聪明，矜此下民。
监求其莫，恐有不闻。
惟神司之，云轺风马。
乃诹乃访，周游天下。
不疾不速，不察而明。
天何言哉，民无嚬呻。
是为福庭，列圣祗敬。
锡羡聩祉，有感斯应。
明明我圣，惟一乃心。
不显亦临，敢有弗钦。
宝画金扁，徽称明诏。
日月之揭，山川有耀。
邃殿在后，新阁在前。
如君当御，而臣仰焉。
明节冠佩，会朝帝所。
达民之情，佑我圣主。
民戴我圣，与天无极。
天佑我宋，子孙千亿。
民拜稽首，愿垂表经。
从臣刻辞，永锡休声。
挽于湖
沈端节（宋代）

十年帅越倦驰驱，适意方谋一壑居。
贾谊有才终太傅，薛收无寿处中书。
伤心风月江山在，过隙光阴梦幻虚。
红紫飘零春色尽，后凋松柏独萧疏。
山谷跋杨妃齿痛图谓多食侧生致动摇其左车是殆不然因为翻案天宝遗事云时罗公远进药明皇自和饮妃故并及之
艾性夫（元代）

蜀帝化子规，啼血思还家。玉环苦微疢，寄汝呼痛牙。

物类相殊或相托，悲鸣一夜梨花落。三郎玉柙已成尘，半匕金罂谁和药。

紫驼翠釜不生兵，何与涪南新侧生。人间极宠皆祸兆，莫把妖魂幻飞鸟。

平生误识安禄山，马嵬欲死先齿寒。
题渊明像
林景清（明代）

南山秋色满东篱，彭泽归家鬓未丝。白酒黄花聊自足，扶筇绝胜折腰时。
题韶州李同知百泉漱雪吟卷
王义山（宋代）

奉命来宣古曲江，春回画戟昼凝香。
使君吟到苏州意，愿睹斯民一日康。
陇头送征客诗
周弘正（南北朝）

朝霜侵汉草，流沙度陇飞。一闻流水曲，行住两沾衣。
南溪早春
杨万里（宋代）

还家五度见春容，长被春容恼病翁。
高柳下来垂处绿，小桃上去末梢红。
卷帘亭馆酣酣日，放杖溪山款款风。
更入新年足新雨，去年未当好时丰。
鸳鸯
曹组（宋代）

苹洲花屿接江湖，头白成双得自如。
春院有时描一对，日长沙尽绣工夫。
邵武
叶祖洽（宋代）

江南烟雨蔽征轮，行近樵阳景渐真。
鸟语乍闻如梦寐，林光初见长精神。
又吟
富春沙际鬼（唐代）

莫问我姓名，向君言亦空。潮生沙骨冷，魂魄悲秋风。
迎李近仁员外
鱼玄机（唐代）

今日喜时闻喜鹊，昨宵灯下拜灯花。

焚香出户迎潘岳，不羡牵牛织女家。
罗浮天汉桥
留正（宋代）

霏霏细雨湿芝田，短短桃花照水妍。
可惜洞门关不尽，彩虹天外著飞泉。
送司马伯康君实归夏县
范纯仁（宋代）

金昆玉季老相亲，孝弟传家四海闻。白首还乡疑广受，清朝得志异机云。

埙篪迭奏声相应，鸿雁连飞翼不分。一夜西风响黄叶，萧骚助我叹离群。
卜算子·摘蕊暝禽飞
姜夔（宋代）

摘蕊暝禽飞，倚树悬冰落。下竺桥边浅立时，香已漂流却。空径晚烟平，古寺春寒恶。老子寻花第一番，常恐吴儿觉。
王可交升仙台四首
黄庚（元代）

仙翁不可见，惟有一空亭。
地冷春留雪，林深书见星。
松篁团秀色，兰蕙吐幽馨。
立尽斜阳影，闲看鹤刷翎。
和李季章校书西湖即事三首
孙应时（宋代）

舴艋填芳渚，秋千闹粉墙。
人争桃李节，吾忆藕花凉。
春日洪州即事
耿湋（唐代）

钟陵春日好，春水满南塘。竹宇分朱阁，桐花间绿杨。

蹉跎看鬓色，留滞惜年芳。欲问羁愁发，秦关道路长。
题湖边旗亭
陆游（宋代）

春色初回杜若洲，佳人又典鷫鷞裘。
八千里外狂渔父，五百年鷞旧酒楼。
渡口远山颦翠黛，天边新月挂琼钩。
回头笑向红尘说：也有闲愁到此不？
善养堂
韩琦（宋代）

金铜饰巨扉，其上覆高屋。青石凿双辙，其下走彫毂。

东西翼危墉，阴以捍攻触。自昔藩镇强，尚此存遗躅。

后守营厥居，郓拟苦迫促。余来亦患之，重改敢轻速。

会兹岁月深，朽败鲜完木。一旦忽倾摧，僣迹讵可复。

余得矫前为，命徒堕旧筑。堂皇遂延袤，兴寝适凉燠。

廊庑悉舒明，瞻望快耳目。移楼成广厦，面势压平陆。

既忘登陟劳，又远颠踬辱。外将延宾僚，内足燕亲族。

乘闲娱诗书，遇节振丝竹。颐真与放怀，动静获所欲。

于气贵能养，在礼思无渎。侯邦谨法度，是克绥遐福。

踰制苟幸免，更久犹追戮。吾居已绝嫌，道义斯同育。
西园梅花下得句
吴颖芳（清代）

一鸟唱晴色，西园花乱开。诗成向天笑，酒熟无人来。

挂帽紫筠竹，横琴白石台。胸中千古意，写作松风哀。
赠胡菊轩
许月卿（宋代）

好物不虽多，自悟方悟他。
心迷法华转，心悟转法华。
愿得无言经，尽度恒河沙。
尽度一切已，依然无一物。
如梦令
朱敦儒（宋代）

莫恨中秋无月。多点金釭红蜡。取酒拥丝簧，迎取轻盈桃叶。桃叶。桃叶。唱我新歌白雪。
偈颂六首
释深（宋代）

风萧萧，叶飘飘。
云片片，水茫茫。
江干独立向谁说，天外飞鸿三两行。
春日山行 其二
齐召南（清代）

石势趋丹壑，钟声隐翠微。穿云篱笋直，带露药苗肥。

香麝游樵径，春锄立钓矶。正看农务急，闲客亦来稀。
补杜子美哀张九龄诗
杨慎（明代）

相国生南纪，蔚为曲江彦。山接韶音峰，秀钟重华甸。

风雅既葳蕤，声名郁葱倩。登庸伊吕科，敷奏姚宋羡。

珠泽随候双，玉林郤诜片。九重集神仙，咫尺生顾盼。

陆谢擅缘情，沈范采馀绚。九迁帝独奇，三台师锡荐。

补衮缀宗彝，用药必瞑眩。防乎贵未然，介焉断几见。

狐媚荡主心，狼子纡皇眷。金镜倏垢尘，玉弩惊腥晵。

萋斐偃月堂，弃捐秋风扇。鼍动渔阳鼙，虻飞太极箭。

朱鸾奔咸京，青骡乘蜀传。栈阁雨淋铃，宛洛飙回县。

蜚雁愁仰霄，昆蹄怯升甗。噬脐漫天泣，回肠岭南奠。

精已箕尾骑，魂犹螭头恋。绝线国步危，规瑱忠言贱。

青史篆峥嵘，翠珉藤镺蔓。谁珍徐孺碑，彫虫但黄绢。
秦驻山歌
钟梁（明代）

留侯椎折秦副车，惜哉此行不击计议疏。博浪车行疾如驶，那击斯山巀嶪巑岏皇驻舆。

驻舆意不乐海山仙人排云落。鞭石驱海戴六鳌，蛟龙潜窟不敢攫。

我闻兹游事在三十有六年，鲍鱼遗臭踵不旋。胡为运终梦战争，海神震慑巨鱼惊。

又闻阿房起宫殿，东南财赋搜括遍。斯山斩伐讵有遗木魅，睒睗喋血疑从辇前溅。

呜呼祖龙计亦拙，咸阳此来成永诀。重瞳之炬大海愁，急湍拍岸声声含呜咽。

君不见山之绝顶鹰为窠，鹰瞵闪烁如催梭。电光一瞥千里外，双眸炯炯为皇东向诇丰沛。
夜听从弟荣绪琴
李彭（宋代）

凉月耿茂树，微风薄疏林。令弟肯过我，清夜抚鸣琴。

妙生徽轸外，虚夷有远心。哀猿山暝啸，凝笳霜霁吟。

胡马惊朔吹，楚囚操南音。王嫱穹庐泣，校尉汉恩深。

翻令旷士怀，数行下沾襟。曲中颇清壮，攫醳蠲烦淫。

亚夫军细柳，令严夜沉沉。我友擅丘壑，颇遭鸡须侵。

营诗貌烟霭，辞悭负幽寻。画师虽无如，沧浪一蹄涔。

藉尔山水曲，轩豁穷上岑。勤来商略此，胜处要同斟。
北征
陈与义（宋代）

世故信有力，挽我复北驰。
独冲七月暑，行此无尽陂。
百卉共山泽，各自有四时。
华实相后先，盛过当同衰。
亦复观我生，白发忽及期。
夕云已不征，客子今何之。
愿传飞仙术，一洗局促悲，
被襟阆风观，濯发扶桑池。
宿菰川侨居有感
堵允锡（明代）

湖山不改旧风流，万顷波光照荻洲。听我好禽当日句，怀人芳草接天愁。

半生蕉叶难为梦，一树梧声忽到秋。大笑开颜原不易，倾尊莫负故人留。
石槽行宫叠旧韵
弘历（清代）

雨霁园林景色妍，群芳绕砌足幽娟。翠含螺黛山迎户，影覆曾青树隐天。

露到新秋才欲白，月几望夕又将圆。前年今岁原无隔，诗句推敲未忍眠。
重阳
李石（宋代）

得得浮家帝里游，西归节物共南州。
群鸥自得水空阔，远客肯因船滞留。
千顷白苹风掠岸，一年黄菊雨深秋。
醉名未忍成狂率，任脱乌纱笑白头。
次韵瑾子过梁山泺三十韵
袁桷（元代）

大野猪东原，狂澜陋左里。交流千寻峰，会合百谷水。

量深恣包藏，神静莫比拟。碧澜渺无津，绿树失其涘。

扬帆鸟东西，击楫鸥没起。长桥篙师歌，短渡贩客止。

天平云覆幕，湾回路成砥。鹰坊严聚屯，渔舍映渚沚。

柳丝翠如织，荇带组交薿。出日浮钲金，明霞纡绶紫。

一歃浇肠回，三颒慰颡泚。高桅列鱼贯，远吹生凤觜。

前奔何无休，后进复不已。绕如林乌旋，疾若坂马驶。

飘飘愧陈人，历历见遗趾。流移散空洲，崛强寻故垒。

波清凫聚阵，日落鱼会市。土屋危可缘，草广突如峙。

莲根涨新圩，蒲芽护荒坻。水花碧团团，云叶白迤迤。

浚修出飞泉，阐辟搜故址。缅思重华帝，允属夏后氏。

彝伦著箕畴，伟功传迁史。目力渺无穷，行迹端可纪。

前村捋柔桑，沃壤接良耜。馀芳锦堆烂，宿麦翠围侈。

乃知东鲁儒，终作中朝士。养源汇滉瀁，包荒纳遐迩。

驱驰屡经过，感叹复慰喜！南还幸遂愿，永雪洗耳耻。
十二声诗 其一 涧声
成鹫（清代）

浩然长独往，万古无知音。纵与烟霞别，终存水石心。

幽人通语默，相得在高深。寂寞笙歌外，闻声不可寻。
次韵张济川雪
李若水（宋代）

云将剪水戏微茫，草木非春也自芳。
坐上落来千片急，鬓间添自数丝长。
气凌诗骨笺毫健，味借茶瓯齿颊香。
久客天涯衣缝断，梦魂合眼到亲旁。
星源八景 其七 廖坞鹤烟
胡炳文（宋代）

一泓香泉流不涸，一洞幽花自开落。夜半月明松上声，知公乘云下寥廓。

公去不知几何年，公归犹认丹炉烟。炉烟已冷春风暄，花流洞口泉涓涓。
胡贰令索诗题尊府方伯公一曲轩
吴与弼（明代）

画省高车久已悬，花封才子正青年。鉴湖一曲幽栖处，明月清风水拍天。
梅道士水亭
王昌龄（唐代）

傲吏非凡吏，名流即道流。
隐居不可见，高论莫能酬。
水接仙源近，山藏鬼谷幽。
再来迷处所，花下问渔舟。[一作孟浩然诗]
巫峡云涛石屏志
顾瑛（元代）

谢家绿玉屏，不琢龟甲形。方若陟釐纸，粉缥带苔青。

秀洁庚庚绝文理，十二巫峰横隐起。芙蓉照影立亭亭，远落巴江一江水。

素湍汹涌翻绿涛，长风吹云白月高。三峡涛声满人耳，个中独欠孤猿号。

胡僧谩有金壶汁，洒向素缣图不得。女娲鍊石作五彩，点染料应无此色。

此石产景由天工，略假石人磨削功。石色欲尽玉色起，汎沉天碧涵清空。

君不闻大食贡石莹如玉，中有奇松四时绿。六月凉风卷翠涛，瑟瑟秋声战空屋。

又不闻杨家古屏刻水精，中有为云之美人。海绡衣裳为烟雾，姓名自语非真真。

二物化去固已久，价重隋珠难再有。君家玉屏独在世，勿落忍人豪夺手。

我闻故人杨铁仙，束带拜之如米颠。起来发狂捉铁笔，醉墨写入青瑶镌。

何日乘舟上鱼复，唤取巴童唱巴曲。更借丹丘粉墨屏，对案巫山真面目。
月岩
储泳（宋代）

天然合成璧，落月透岩晖。
不尽团圆影，应知晦蚀机。
骑蟾人已去，捣药兔忘归。
惟有婆娑桂，吹香度客衣。
和孙端叟蚕首十五首其十一蚕薄
梅尧臣（宋代）

河上纬萧人，女归又织苇。
相与为蚕曲，还殊作筠篚。
入用此何多，往售获能几。
愿丰天下衣，不叹贫服卉。
云峰庵
赵汝驭（宋代）

一庵移向白云深，丁卯年来住至今。
鸟哢蝉鸣俱过耳，心如铁石发如金。
星岩二十景 其十七 仙掌秋风
郭棐（明代）

亭亭仙掌屹云端，长挹东皇势郁盘。绝顶可能翔独鹤，凌风容与驾双鸾。
春阴马上
韩琦（宋代）

正是风和日暖天，重阴凌扰苦缠绵。蕉心自结凭谁展，柳眼慷开只待眠。

草湿谩铺留醉席，榆寒难掷买春钱。几时霞外氛霾散，放出红轮一丈圆。
夜郎东归黄去非自双井来惠以新诗妙画次韵三绝句赠别 其三
王庭圭（宋代）

细看君诗如看画，无声诗里画何如。蟠胸秀句吐不尽，落笔因成赤鲤鱼。
苍梧十景次汪宪副韵 其二 火山剑气
张吉（明代）

龙光万丈馀，毕竟归良冶。固知橐籥功，分寸不可假。

睒睒晦朔间，望舒宜在野。我心如可照，何似垂钩者。
寄南翔远讲主 其二
释居简（宋代）

趁此身轻未死前，两忘隆暑与祁寒。从头打并东西了，车轴花中占一单。
念奴娇·吾年如此
刘辰翁（宋代）

吾年如此，更梦里、犹作狼居胥意。千首新诗千斛酒，管甚意何意齿。员峤波翻，瀛洲尘败，吾屐能销几。经丘寻壑，是他早计迟计。犹记辰巳嗟嗟，故人贺我，且勉呼君起。五十不来来过二，方悟人言都戏。以我情怀，借公篇韵，恨不天为纸。馀生一笑，不须邴曼容例。
句
孙升（宋代）

慈竹笋抽疑夏箨，木犀花发认春香。
甲午送宁子仪归洛
吕本中（宋代）

异时从公游，颇恨相得晚。同参长芦禅，共听资福板。

公今三年病，我亦百事懒。春风广陵城，笑语有未款。

嵩阳有归路，河水渐清暖。岂无一言赠，慰此千里远。

青松老合抱，意不在俗眼。岂如山上苗，共尽白日短。

一身随药囊，万事付茗盌。炉烟袅晴窗，自足了迟缓。

奈何孔文举，苦思坐客满。更知苏门公，远效嵇中散。

舟行傥见念，此语试三反。
香林四首
陈与义（宋代）

简斋居士不饮酒，一入香林更不醒。
驱使小诗酬晓露，绝胜辛苦广骚经。
老妓
林逢春（明代）

少小娉婷貌若仙，不堪回首忆当年。衰颜已作鸠荼看，旧恨偏多蝶梦牵。

妆谢金钿无客顾，泪抛玉箸有谁怜。懊侬一曲重新唱，无限愁怀落四弦。
偈颂一百零二首
释慧远（宋代）

参透西来鼻祖禅，乘时东去广流传。
镬汤炉炭随缘人，剑树刀山自在攀。
教海义天休更问，龙宫宝藏岂能诠。
翻身师子通涂妙，活捉魔王鼻孔穿。
送许尉子云二首
李吕（宋代）

济人曾现斩蛟手，慢学吴门作陆仙。
雪月精神资句法，经纶器识得天全。
评君全在羲皇上，许我难堪叔度贤。
出处相悬同臭味，寄怀犹望捧来篇。
齐云岭
陈岩（宋代）

金阙瑶阶路不迷，白云翠岭一般齐。
我今要达参寥境，借作凌虚万丈梯。
柔上人
宋祁（宋代）

行年踰八十，安坐布金园。指柏仍馀树，栽桐遂见孙。

岩泉晨自濯，经叶夜能翻。顾我生多病，劳师默遣言。
湖居春晚杂赋八绝 其三
周紫芝（宋代）

数日东风紧闭门，小桃知有一枝新。花飞不复到老眼，可是春寒欺得人。
夏日湖上
陆游（宋代）

乌帽筇枝散客愁，不妨胥史杂沙鸥。
迎风枕簟平欺暑，近水帘沙探借秋。
茶灶远从林下见，钓筒常向月中收。
江湖四十余年梦，岂信人间有蜀州。
看相扑
释道冲（宋代）

拳来踢去疾如飞，毕竟输赢是职谁。
闹里有人能著眼，未曾交辊已先知。
比在阜城寺中韵所得语还里任伯首和之因并录传冀有相广者 其五
王安中（宋代）

日月行天机，无意作炎夏。百巧求一凉，勤我晨及夜。

君子有四时，盍归扫吾舍。
送历下陈生因柬花泉子
顾璘（明代）

齐城七十何彬彬，国风阔达多才人。田横海岛五百士，孟尝门下三千宾。

当年义气振四海，至今作者犹殊伦。陈生遇我燕台下，鸿翔凤举惊青春。

回鞭走马复东去，落花飞絮悲行尘。我欲因之向历下，华峰一访平生亲。

笑骑天门双紫麟，周揽豪杰同逡巡。上朝玉帝泰岳顶，下见群仙沧海滨。

丹砂入口生羽翼，呼吸日月存元神。惜哉此志未易遂，送君伫立空沾巾。
台郡城楼晓望
柯辂（清代）

郡郭苍茫百物蕃，南临渤澥北乡村。烟涵海色藏鲲屿，潮捲涛乡入鹿门。

岛上红毛馀战垒，津头赤马拥云屯。百年兵革销沈久，丽醮空闻画角喧。
灵渠
屈大均（明代）

开陡船争上，灵渠水满时。穿来自秦汉，流出注湘漓。

片雨添三尺，千峰绕一丝。相思如此水，南北不相知。
离蒲中简游景叔知府少卿
毕仲游（宋代）

经岁思归偶得归，清歌未彻醉如泥。篮舆径遂西城过，鹳鹊楼高不及题。
贺文潜
陈师道（宋代）

飞腾无那高詹事，犇轶难甘杜拾遗。
释梵不为宁顾计，公侯有命郤随宜。
且留陈迹来韩愈，不用逢人说项斯。
富贵风声真两得，穷人从此不因诗。
寄栖白上人
齐己（唐代）

万国争名地，吾师独此闲。题诗招上相，看雪下南山。

内殿承恩久，中条进表还。常因秋贡客，少得掩禅关。
题司马悔桥
佚名（宋代）

道书司马悔，福地地天台。
兹山秀盘西，亿载青崔嵬。
如何越中志，纪载殊未该。
浪云唐子微，曾过兹桥来。
奉诏悔轻出，欲勒俗驾回。
至今名字存，修梁架严隈。
图谍已太戾，土俗尤疏哉。
以悔明兹桥，大字標板牍。
流傅愈论包，云笈君试开。
相思引
沈士芳（清代）

绣阁无心理翠鎞。臂环轻卸耳珰欹。鹧鸪香冷，频揭玉狻猊。

雁婿衔霜传锦字，猧儿带月护铜扉。无多春色，又逐杏花飞。
闻雪
方岳（宋代）

黄尘没马长安道，残酒初醒雪打窗。
客子惯眠芦苇岸，梦成孤浆泊寒江。
渔夫吟
陶益（明代）

菰叶芦花又一年，任从儿女钓江天。于今赢得閒无事，卧月狂歌但扣舷。
过清远县爱其山水追赋赵佗刘汉墓
陈谟（明代）

清远佳山水，英雄多墓田。赵佗馀四世，刘汉几何年。

云势连衡岳，江源起蜀川。海邦归职贡，应更产时贤。
重游洞庭
吕祖异（宋代）

重来洞庭野，往事付行云。
乐奏思黄帝，珠寒讶鄂君。
朝廷用儒术，兵甲洗妖氛。
好在胸中策，堂堂整六军。
石敏若挽词
李之仪（宋代）

万年风采属当时，堕地能班世有儿。梦笔方传符昔应，玉楼何事遽先期。

无由负弩瞻前导，空叹骑鲸去不疑。老矣无从忘肉味，馀音犹幸接吹篪。
灯词
姜夔（宋代）

沙河云合无行处，惆怅来游路已迷。
却入静坊灯火空，门门相似列蛾眉。
寄山中道友三首
周文璞（宋代）

忆得寻山复出山，绿杨时候暮春间。
至今只有游仙梦，长与松风自往还。
善颂堂
袁说友（宋代）

家法传忠孝，朝英仰正平。
抗词严庙制，勇去乐亲荣。
一室从新扁，群公咏落成。
清风天籁静，斜日雪山横。
养志闵曾重，浮名广受轻。
闻风千载下，凛凛万夫惊。
东阿后歌
程鸿诏（清代）

南去见山自此始，南来见山自此止。出山入山皆艰难，连朝山色愁中看。

我欲移之著何处，恐碍天下行人路。愚心惟祝在山泉，绕山飞流成长川。

一苇可航一帆送，轻舟竟渡免尘閧。东阿况亦吾宗邦，千年虽久安能忘。

八斗才高今不见，一心捧日山难限。昊天自昔鉴孤忠，峰峦倏忽移愚公。

崎岖化尽得平易，辙端蜿蜒痕在地。从此大道无偏颇，青山回首梦中多。
九日
刘攽（宋代）

九日秋萧瑟，登高亦少欢。黄花宜澹泊，碧树早凋残。

醉舞乌纱落，弹歌短剑寒。可怜西北望，白日远长安。
吴樵溪山居
柴望（宋代）

老子无家计，萧然屋数间。
头边惟白发，眼底是青山。
棋急鸟声散，琴低鹤睡閒。
片云长似伴，朝去暮飞还。
双鹤
马廷鸾（宋代）

荒塘水竭只蹄涔，双鹤翩然吸午阴。
此纵有鱼应渴死，不濡其咮漫窥临。
病鸱尚畏泥坑辱，宿鸟常虞矰缴侵。
何似舂锄甘寂寞，一滩藻荇立清深。
久雨
孔平仲（宋代）

涉春寒未衰，苦雨天欲破。所向泥没膝，闭户祇悲卧。

云如傍槛飞，风若吹瓦堕。群阴无际涯，翕翕相唱和。

草木出随阳，生意固已挫。蛟龙舞波豪，鸟雀噪枝惰。

陂池尚未完，时节不可过。残租待晴输，新种须暖播。

霪霖何时已，天意亦谁奈。穷巷尔何为，悲吟追楚些。
五福降中天·月胧烟澹霜蹊滑
沈端节（宋代）

月胧烟澹霜蹊滑，孤宿暮林荒驿。绕树微吟，巡檐索笑，自分平生相得。冰池半释。正节物惊心，泪痕沾臆。流水溅溅，照影古寺满春色。沈叹今年未识。暗香微动处，人□初寂。酷爱芳姿，最怜幽韵，来款禅房深密。他时恨□。怅却月凌风，信音难的。雪底幽期，为谁还露立。
赠羽梵上人
陈守镔（明代）

闲将屐两踏春阴，有约招携到石林。方外形骸能摆落，云山踪迹自荒深。

和风习习调花气，清磬微微度涧音。独有使君真不俗，几回长啸又高吟。
寄杨时可许少尹时有从兄之丧
赵鼎臣（宋代）

忧患相随不少宽，出门赢得泪汍澜。岂知桃李争春色，但觉尘埃逐马鞍。

客里自应书问少，老来尤念别离难。故人曾解相思否，乞取相思过眼看。
早春行
王维（唐代）

紫梅发初遍，黄鸟歌犹涩。
谁家折杨女，弄春如不及。
爱水看妆坐，羞人映花立。
香畏风吹散，衣愁露沾湿。
玉闺青门里，日落香车入。
游衍益相思，含啼向彩帷。
忆君长入梦，归晚更生疑。
不及红檐燕，双栖绿草时。
阙下言怀上执政
王禹偁（宋代）

诰词黜责子孙羞，欲雪前冤事已休。
浴殿失恩成一梦，鼎湖攀已即千秋。
道边任死心终直，泽畔长吟泪暗流。
虞舜五臣知此事，戏儒应免更监州。
呈折子明丈十首 其五
赵蕃（宋代）

曾门昔作广文官，先正曾同苜蓿盘。交道不惟当日见，遗风更俾后人看。
自安仁至豫章途中杂兴十九首
赵蕃（宋代）

参天落落复青青，风过笙竽得细听。
睡思莫将茶料理，只须卧此片时醒。
次韵赵少师寄程给事二首 其二
赵抃（宋代）

襟怀冲旷忆江湖，老我全吴契不疏。北阙乍违尧日远，南风新入舜弦初。

纻溪鉴水吟无厌，箭笋鎗茶味有馀。越绝主人招意重，卧龙山好驾安车。
绍兴祀先农摄事七首 其五 后稷位酌献用《成安》。
郊庙朝会歌辞（宋代）

有周膺历，实起后稷。相时丰功，率由稼穑。振古称祀，先农并食。

阜我昌我，时万时亿。
麻姑峰
李时郁（明代）

朱明洞侧挺孤峰，黛色为眉玉作容。山上傥趋王母宴，朝来云雨定乘龙。
予丙子辛已两游解空寺已亥秋又至思上人徙旧
黄敏求（宋代）

两扣云关记昔曾，重来诗眼倍晶明。
路移岩石中间入，人在洞天深处行。
玉盎虚明添翠色，霜钟清冽带秋声。
与君小摘涪翁句，留得青山不朽名。
夏夜
陆游（宋代）

风便更漏明，室虚蚊蚋静。
筋骸日益衰，厌事乐幽屏。
清灯北窗下，突兀写孤影。
进学无新功，赋诗聊自警。
淳熙乙未登科是夏再中教官得绿绍兴府教授秋
项安世（宋代）

诸公奉诏选豪英，翰墨声名要老成。
谁敢一钱经卫尉，直须倾盖赠先生。
忆王孙 闺情
任观（清代）

粉痕蹙损绮罗香。犹自娇痴倚绣床。春归恁道不思量。

强开窗，一片飞花惹恨长。
寄履道
韩淲（宋代）

宰上庐深迥，将书定苦心。夜声寒柏惨，晴色古苔侵。

径侧牛羊履，山空雁鹜临。明灯拨残火，幽梦理寒衾。
题巾山翠微
舒岳祥（宋代）

逆水游鲲去不回。两鬐插背尚崔嵬。
月将塔影和峰转，风作潮崔入寺来。
星斗四垂双阙壮，乾坤一览八窗开。
山僧高卧还知否，人世如今换劫灰。
颂古四十四首
释师范（宋代）

洞山平地露尸骸，庵主将身一处埋。
狼藉髑髅相枕藉，悲风愁雾不胜怀。
残年写怀
庞尚鹏（明代）

日月双推毂，俄惊节序更。岁寒新酒熟，风急敝裘轻。

多暇惟谈易，长贫懒治生。鹪鹩栖息稳，何意向人鸣。
乌镇普静寺寺沈休文故居也
高翥（宋代）

寂寞梁朝寺，深廓十数閒。
碑存知殿古，香冷觉僧残。
断岸舟横浦，平坡树补山。
休文如好在，依旧带围宽。
谒李相不遇
平曾（唐代）

老夫三日门前立，珠箔银屏昼不开。

诗卷却抛书袋里，正如闲看华山来。
拒霜花
杨万里（宋代）

木蕖何似水芙蕖？同个声名各自都。风露商量借膏沐，燕脂深浅入肌肤。
唤回春色秋光里，饶得红妆翠盖无。
字曰拒霜浑不恶，却愁霜重要人扶。
和刘叔通
游开（宋代）

昨夜刘郎叩角歌，朔云寒雪满山阿。
文章无用乃如此，富贵不来争奈何。
邴郑向尝依北海，晁张今复事东坡。
吹嘘合有飞腾便，未用溪头买钓蓑。
发金陵
吴则礼（宋代）

湖海归来近钓筒，此身南北一飘篷。
船头已压三山浪，樯尾初回五两风。
天淡鼓声催落日，云高帆影趁飞鸿。
道林窣堵自崷崒，隐几寒光连暮空。
湘夫人祠
汪元量（宋代）

舟维古渡小从容，二女含嚬媚晚风。野庙半间蒙薜荔，湘江两岸泣芙蓉。

玉台有镜蝌铭古，锦瑟无弦雁柱空。行近祠南默惆怅，倚筇江上数青峰。
逍遥咏 其九
赵炅（宋代）

探玄何妙理，元化得均匀。去住分明纪，终期远大亲。

物华堪赏咏，离挠最名珍。碧落翻霞彩，千秋不老春。
句
王禹锡（宋代）

打叶雨拳随手去，吹凉风口逐人来。
邛州西湖
石安期（宋代）

先生宴坐西湖曲，水上青山削寒玉。
日光浮动山影来，酿作一壶春酒绿。
诉衷情
张抡（宋代）

闲中一盏建溪茶。香嫩雨前芽。砖炉最宜石铫，装点野人家。

三昧手，不须夸。满瓯花。睡魔何处，两腋清风，兴满烟霞。
镇海楼
麦秀岐（明代）

松涛满壑散炎埃，飞阁凌虚爽气开。沧海波光侵槛入，白云山色隔城来。

烟花寂寞呼鸾道，古木萧疏朝汉台。徙倚休裁王粲赋，故园风景且衔杯。
无题
佚名（宋代）

试将潜皖问云游，何似灵岩与虎丘。
应道淮南山水游，清奇都在两三州。
绿鸭亭
李廌（宋代）

澄波奫沦鸭头绿，秋水清於春水明。
芰裳已逐秋光尽，藻带暗藏春意生。
渔家傲·战胜归来飞捷奏
欧阳修（宋代）

战胜归来飞捷奏。倾贺酒。玉阶遥献南山寿。
颂古三十一首
释如本（宋代）

草衣木食道人高，传得金襴意气豪。
此外已知无别法，刹竿倒处累儿曹。
迷神引·一叶扁舟轻帆卷
柳永（宋代）

一叶扁舟轻帆卷。暂泊楚江南岸。孤城暮角，引胡笳怨。水茫茫，平沙雁、旋惊散。烟敛寒林簇，画屏展。天际遥山小，黛眉浅。
旧赏轻抛，到此成游宦。觉客程劳，年光晚。异乡风物，忍萧索、当愁眼。帝城赊，秦楼阻，旅魂乱。芳草连空阔，残照满。佳人无消息，断云远。
送谯允蹈解青神赴永康学官二首
史尧弼（宋代）

簿领尘埃地，淹回岁月阑。
青山应有素，去路肯留难。
吏隐宁官冷，心清则体胖。
不嫌时拄笏，三十六峰寒。
梅花歌为礼曹吴以时作
吴希贤（明代）

暗风吹雪拂铃索，月色苍茫照官阁。阁前老梅花无数，开时偏官何郎幕。

璚英满枝那可辨，铁干孤撑瘦如削。疏棂度影见参差，蓦地浮香惊喷薄。

共言天工与真素，坐使群豪费吟噱。吁嗟我生在闽海，草堂住官城东郭。

江乡十月少霜霰，冻雨敲窗喧腷膊。是时阳和漏消息，千树垂垂齐破萼。

仙妃香佩入娟妙，渊客明珠成错落。凌晨见之饶幽兴，便促巾车走岩壑。

溪南春色眩醉眼，驴背诗联满行橐。迩来阔别十馀载，旧时踪迹今何若。

梦魂劳劳过淮浦，归思迢迢阻庐霍。亦知人事半衰谢，只有花开宛如昨。

欲傍寒枝问春信，愧无健翼如雕鹗。长安骄儿爱桃李，此辈俗眼难救药。

主客中郎亦好奇，写入新图慰飘泊。感君慷慨发孤咏，造化无端归橐籥。

还拟相从探春去，市头豫买双芒屩。匡时有愿及早偿，岁晚花前同引鹤。
送临安洪行之次鲜于伯几韵
方回（元代）

丈夫志四方，出户无万里。
焉能缩如蜗，郁郁久居此。
于思今子骏，落笔甫友美。
袞褒一字难，何独赏之子。
勿谓貌甚尫，力可拔象齿。
隘哉招海柳，讵识子路喜。
橄榄政复苦，异彼道傍李。
岂其谏涂开，可口不见纪。
峨峨黄金台，梯飚凌太紫。
大川楫方舟，明堂栋文梓。
新丰马周足，斗酒可以洗。
金陵杂兴二百首
苏泂（宋代）

桃花园作芳林苑，蒙汜池通祓禊堂。
前以骄奢为晋宋，后无规鉴亦齐梁。
初入巫山界登罗护关云雾晦冥默祷之因成一绝
王十朋（宋代）

西来水陆备艰辛，祇为君恩不为身。为向巫山神女道，莫将云雾恼行人。
梦归梅花初月楼
朱同（明代）

一剑新从死地来，梦魂长绕故山隈。清辉万里秋光老，寒影几山春信回。

但觉亲恩天广大，岂知世事日尘埃。片时枕上团圞乐，无奈城头画角催。
郎当驿
冯誉骢（清代）

关山百折绕羊肠，铃语遥闻古驿旁。轮铁消磨成底事，风尘几个不郎当。
除夕展先大人遗像
陆懿和（清代）

静听沉沉玉漏传，遗容相对暗凄然。伤心恐惹慈亲泪，强作欢颜绕膝前。
入梅
周南（宋代）

地湿衣生醭，天凉葛未裁。
暴暄偏坏药，微洒似成梅。
苦笋相将尽，良朋久不来。
若无书作伴，那得好怀开。
癸丑七月十九日以老病分任诸子以家务因为诗
李吕（宋代）

子舍分劳非获已，息肩养疾乐閒居。
家传道义频加意，俗爱便宜莫计渠。
要是人人躬孝悌，更令世世饱诗书。
从今光大成吾志，可免时称贱丈夫。
赠陈望尧
李咸用（唐代）

若说精通事艺长，词人争及孝廉郎。秋萤短焰难盈案，

邻烛馀廉不满行。鹄箭亲疏虽异的，桂花高下一般香。

明时公道还堪信，莫遣锥锋久在囊。
和李端叔大夫从参寥子游许昌西湖十绝
李廌（宋代）

池南池北乱蛙声，不问官私处处鸣。
昨夜一犁新雨足，无烦科斗更滋生。
送长孙将军拜歙州之任
独孤及（唐代）

临难敢横行，遭时取盛名。五兵常典校，四十又专城。

浪逐楼船破，风从虎竹生。岛夷今可料，系颈有长缨。
端午观竞渡曲江
朱翌（宋代）

楝花角黍五色缕，一吊湘累作端午。越人哀君楫迎汝，呼声动地汗流雨。

鱼虾走避无处所，小试勒兵吾有取。楼船将军下潢浦，佽飞射士彍强弩。

大堤士女立如堵，乐事年年动荆楚。却忆金明三月天，春风引出大龙船。

二十馀年成一梦，梦中犹记水鞦韆。三军罢休各就舍，一江烟雨朱帘夜。

隐隐滩声细卷沙，沙浅滩平双鹭下。
偈颂一百四十一首
释师范（宋代）

前面是悬崖万仞，后面是荆棘丛林。
两边烈焰火聚，於中如何转身。
赵州老汉在青州，作一领布衫重七斤。
自题安乐行
李吕（宋代）

老於世事尽忘机，古庙寒灰阅四时。
禀赋旧为天地贵，遮阑那许鬼神窥。
无弦绿绮陶彭泽，露地白牛僧大沩。
只此瞿昙安乐行，从何处觅是和非。
到京城日积雨欣霁
许及之（宋代）

驱车日日望京师，冷雨潇潇共泪垂。一扫顽阴朝故阙，天开地辟亦如斯。
贺程帅因任四首且言久缺诗筒之意
陈造（宋代）

恩纶蜚下汉江滨，特许襄民借寇恂。
千里江山皆动色，列城条教再生春。
灌瓜夙稔安边策，茹草宁无待哺民。
方倚金城亲邵父，近君宁惜小逡巡。
鹤泉为丁君瑞赋
连文凤（宋代）

为厌缁尘污缟衣，间身甘共水相依。
尘间那得清泠水，何似瑶池饮夕晖。
次韵思晦弟双清轩
释德洪（宋代）

门前无俗驾，篱外有青山。不出已成趣，懒惰心所安。

鸣鸠惊午梦，意消风物闲。可怜脩竹林，遮我茅三间。

兄每缘诗来，有时忘巾冠。永愧隔壁呼，束带酬问端。

此诗可三复，句挟风霜寒。令人想见之，恨身无羽翰。

寿子一杯水，世隘轩独宽。
次韵张姑夫感旧
晁说之（宋代）

闻道江头柳色新，可怜不识洛阳尘。
景龙门外千锺酒，葆籙宫前万国人。
此日凄凉徒费泪，即时兴复愧遗民。
浮家逃死知何处，群寇频招未肯臣。